Isaac Wagemaker

Isaac Wagemaker (☆ 23 di novèmber 1884 na Oegstgeest, Hulanda -  † 10 di juni 1959 na Velp) tabata ambtenaar Hulandes cu a fungi como gezaghebber di Aruba di 1928 te 1945.

 Biografia 
Despues di a caba Mulo, Wagemaker a inicia su carera como ambtenaar na Rijksverzekeringsbank (awendia Sociale Verzekeringsbank di Hulanda) na 1904, unda el a traha 8 aña. Na 1912 e ta wordo manda pa loke awe ta Indonesia, unda e tabata gezaghebber di un region na Palembang den Sumatra. Diesseis aña despues, durante su verlof na Hulanda, e ta wordo nombra gezaghebber di Aruba basa riba su experencia como gobernante den teritorio ultramar Hulandes. E tawata un bon escogencia, siendo cu petroleo tabata constitui e porvenir pa Aruba, y e tabatin hopi experencia den relacionnan entre gobierno y industria petrolera durante su añanan di trabao na Indonesia. Wagemaker a fungi como gezaghebber di Aruba di november 1928 te cu 31 di mei 1945, ora el a baha cu pensioen.

Desde su yegada na Aruba dia 16 di december 1928 el a traha activamente pa e isla adapta na e era di industrialisacion, particularmente e refineria Lago y sigui cu e progreso di e tempo ey. El a habri na 1929 un brug pazuid di Spaans Lagoen pa conecta e parti pabou y pariba di Aruba y na 1931 un waf nobo. Na aña 1930 el a mira e necesidad di un aeropuerto pa Aruba y a propone pa pone un tereno na Dakota disponibel pa esaki. E mesun aña Wagemaker a laga hisa toren di Willem III cu 3 meter y na 1939 ta realisa e proyectonan di watertoren na San Nicolas y Oranjestad y na 1942 un caretera nobo di 17 km Oranjestad-San Nicolas. Bou di su mando ta instala conexion di telefon y na 1943 ta instala telefonnan publico na diferente bario di Aruba.thumb|left|200px|Ex-Landskantoor na Zoutmanstraat 1, Oranjestad

Na 1929 e tabata e prome gezaghebber pa ocupa e cas di gezaghebber situa na Klip, cu despues a bira cas di gobernador y actualmente ta den uzo como cas ceremonial. E mesun aña e ta muda e kantoor di gezaghebber pa Zoutmanstraat, den e edificio monumental conoci como landskantoor.

Wagemaker por ser mira como e motor tras di e fundacion di Camara di Comercio di Aruba, organo propio pa fungi como mediador y protector di interes y desaroyo comercial di e isla. Empuha pa un comision consistiendo di William Craane, Willem Plantz, John G. Eman y gezaghebber Isaac Wagemaker, 28 empresario local a firma e peticion dia 11 di november 1929 pa constitui e cuerpo representativo cu a keda crea na september 1930, pa medio di un decreto di gobernador di Antias Hulandes, Bartholomeus van Slobbe.

E tabata casa cu Frederica Catharina Jonkers y huntu nan tabatin 3 yiu homber y 2 yiu muhe.
Despues di su pensioen el a repatria pa Hulanda. Dor cu su pensioen no tabata bon regla parlamento di Antias Hulandes, riba proposicion di Juancho Irausquin, a aproba pa dun'e un suplemento. Wagemaker a fayece dia 10 di juni 1959 na edad di 74 aña.

 Honor 
Wagenmaker a keda condecora como Oficial (officier) den Orden di Oranje-Nassau na 1941, na ocacion di su aniversario di 12,5 aña como gezaghebber. Poco despues di su fayecimento a duna un caya na San Nicolas su nomber: Isaac Wagemakerstraat, reconociendo su 17 aña di servicio na Aruba den un periodo dificil, cu tabata encera e ’’dolornan di crecemento” di e industria petrolera, e expansion di servicionan publico di tur sorto pa mantene e poblacion cu tawata aumenta rapidamente, y e añanan di Guera Mundial II.

Category:Hende
Category:Politico di Aruba